സാധാരണഗതിയിൽ ഒരു വ്യക്തിയിൽ കാണപ്പെടുന്ന സാമ്പത്തിക ശീലങ്ങൾ , ചെറുപ്പത്തിലേ അയാൾക്ക് ലഭിച്ചതായിരിക്കും . രക്ഷിതാക്കളിൽനിന്നും ചുറ്റുപാടുകളിൽനിന്നുമാണ് ഈ ശീലങ്ങൾ അവർക്ക് ലഭിക്കുന്നത് . കുട്ടിയായിരിക്കുമ്പോഴേ നല്ല സാമ്പത്തിക അച്ചടക്കം പാലിക്കുന്നവർ , വലുതാകുമ്പോൾ , സ്വന്തം സമ്പത്ത് വിദഗ്ദ്ധമായി കൈകാര്യം ചെയ്യാൻ പ്രാപ്തമായിരിക്കുമെന്ന് പഠനങ്ങൾ പറയുന്നു . കുട്ടിയായിരിക്കുമ്പോൾ , ശരിയായ രീതിയിൽ സമ്പാദിക്കാനും ചെലവാക്കാനും പഠിച്ചവർക്ക് പിന്നീട് നല്ല രീതിയിൽ നിക്ഷേപിക്കാനും ഓഹരിവിപണികളിൽ ഇടപെടാനും സാധിക്കും . അതുകൊണ്ടുതന്നെയാണ് കുട്ടികളിൽ ശരിയായ രീതിയിലുള്ള സാമ്പത്തിക ശീലങ്ങൾ വളർത്തിയെടുക്കാൻ രക്ഷിതാക്കൾ ശ്രദ്ധിക്കണമെന്ന് പറയുന്നത് . സമ്പാദ്യം . . . പണത്തിന്റെ മൂല്യം മനസിലാക്കിക്കൊടുക്കുന്നതിനേക്കാൾ എങ്ങനെ സമ്പത്ത് കരുതിവെക്കണമെന്ന പാഠമാണ് കുട്ടികളെ ആദ്യം പഠിപ്പിക്കേണ്ടത് . ഓരോ മാസവും കുട്ടികൾക്ക് നിശ്ചിത തുക നൽകുകയും , അവരുടെ ആവശ്യങ്ങൾക്കായി , അത് കരുതിവെക്കാൻ ശീലിപ്പിക്കുകയും വേണം . ഇത് കുട്ടികളിൽ സമ്പാദ്യശീലം വളർത്തുക മാത്രമല്ല , ക്ഷമയോടെ ഇടപെടാൻ സഹായിക്കുകയും ചെയ്യും . കുട്ടിക്കാലത്ത് പോക്കറ്റ് മണി എങ്ങനെ കൈകാര്യം ചെയ്യണമെന്ന് മനസിലാക്കുന്നവർക്ക് പിന്നീട് എത്രത്തോളം പണം കരുതിവെക്കണമെന്നും , അതിൽ എത്രത്തോളം ചെലവഴിക്കണമെന്നും പഠിക്കും . വളർന്ന് വലുതാകുമ്പോൾ , മാസതോറുമുള്ള ജീവിതച്ചെലവിനുള്ള പണം ഫലപ്രദമായി വിനിയോഗിക്കാനും , സമ്പാദ്യം വളർത്തുന്നതിനുമുള്ള പാഠം അയാൾ പഠിച്ചിരിക്കും . ആവശ്യവും ആഡംബരവും . . . സാധനം ആദ്യം വാങ്ങുകയും പിന്നീട് പണമൊടുക്കുകയും ചെയ്യുന്ന പ്ലാസിറ്റിക് മണിയുടെയും ഡിജിറ്റൽ മണിയുടെയും കാലത്താണ് നമ്മൾ ജീവിക്കുന്നത് . നാളെയുടെ ആവശ്യങ്ങൾക്കായി കരുതിവെക്കുന്നതിനേക്കാൾ , ഇന്നത്തെ ആവശ്യങ്ങൾ നിറവേറ്റാനായിരിക്കും ഏവർക്കും താൽപര്യം . കുട്ടിയായിരിക്കുമ്പോൾ പഠിക്കുന്ന പാഠത്തിന് അനുസരിച്ചായിരിക്കും , ഒരു ലക്ഷ്യത്തിനുവേണ്ടി അച്ചടക്കത്തോടെയുള്ള ചെലവാക്കൽ ശീലം ഒരാളിൽ ഉണ്ടായിവരുന്നത് . ഒരു ലക്ഷ്യം നിറവേറ്റുന്നതിനായി , ബുദ്ധിപൂർവ്വം പണം കരുതിവെച്ച് ചെലവഴിക്കേണ്ടത് എങ്ങനെയെന്ന് കുട്ടികൾക്ക് പഠിപ്പിച്ചുകൊടുക്കുക . അതായത് , നിങ്ങൾ കൊടുക്കുന്ന പോക്കറ്റ് മണിയിൽനിന്ന് കുറച്ചുപണം , ദിവസവും മാറ്റിവെച്ച് ഒന്നോ രണ്ടോ ആഴ്ചകൾകൊണ്ട് ആവശ്യമായ ബുക്കും പേനയും വാങ്ങാൻ ശീലിപ്പിക്കുക . അതുപോലെ , കുറച്ചുകൂടി വലിയ ആവശ്യമായ ലാപ്ടോപ്പ് പോലെയുള്ളവ വാങ്ങിപ്പിക്കാൻ വേണ്ടി , മാസങ്ങൾനീണ്ട കരുതിവെക്കൽ ശീലിപ്പിക്കണം . ഓരോ മാസവും ബജറ്റ് വേണം . . . ജീവിതച്ചെലവ് സംബന്ധിച്ച് ഓരോ മാസവും കൃത്യമായ ബജറ്റ് പ്ലാൻ ഉണ്ടാക്കുകയും , അത് കുട്ടികൾക്ക് ഉറക്കെ വായിച്ചുനൽകുകയും വേണം . ഒരു സാധനത്തിന് മറ്റുള്ളവയേക്കാൾ പ്രാധാന്യം നൽകേണ്ടത് എന്തുകൊണ്ടാണെന്ന് അവർക്ക് വിശദീകരിച്ചുകൊടുക്കുകയും വേണം . പണം കരുതിവെക്കേണ്ടതിന്റെയും ചെലവഴിക്കേണ്ടതിന്റെയും അടിസ്ഥാനപാഠങ്ങൾ കുട്ടികൾ പഠിച്ചാൽ , അവർക്ക് ആവശ്യമായ ബജറ്റ് കുട്ടികളെക്കൊണ്ട് തന്നെ തയ്യാറാക്കാനും രക്ഷിതാക്കൾ ശ്രദ്ധിക്കുക . ധൂർത്തില്ലാതെ , ശ്രദ്ധിച്ച് പണം ചെലവഴിക്കേണ്ടതിനെക്കുറിച്ചുള്ള വലിയ പാഠം ഇതിലൂടെ കുട്ടികൾക്ക് ലഭിക്കും . കഠിനാധ്വാനത്തിന്റെ ആവശ്യകത . . . നമുക്ക് ആവശ്യമുള്ള പണം കഠിനാധ്വാനത്തിലൂടെയാണ് കണ്ടെത്തുന്നതെന്നും , അത് അനായാസം കൈകളിൽ വന്നുചേരുന്നതല്ലെന്നുമുള്ള പാഠം കുട്ടികളെ പഠിപ്പിക്കണം . കുട്ടികൾ ചെയ്യുന്ന നല്ല കാര്യങ്ങൾക്ക് , ഒരു ചെറിയ സമ്മാനം നൽകി ശീലിക്കണം . ഉദാഹരണത്തിന് , പൂന്തോട്ടം പരിപാലിക്കുന്നതിനോ , സ്വന്തം കിടക്ക വൃത്തിയാക്കുന്നതിനോ , ലഞ്ച് ബോക്സ് സ്വയം എടുത്തുവെക്കുന്നതിനോ ഒരു ചെറിയ നിശ്ചിത തുക കുട്ടികൾക്ക് നൽകണം . തങ്ങൾ ചെയ്യുന്ന കഠിനാധ്വാനത്തിന് ശരിയായ പ്രതിഫലം വേണമെന്ന പാഠം പിന്നീടുള്ള ജീവിതയാത്രയിൽ അവർക്ക് തുണയാകും .